黄庭坚
玉芝园
春生潇湘水，风鸣涧谷泉。
过雨花漠漠，弄晴絮翩翩。
名园上朱阁，观後复观前。
借问昔居人，岑绝无炊烟。
人生须富贵。
河水清且涟。
百年共如此，安用涕潺湲。
蒋侯真好事，杖屦喜接连。
车载溪中骨，推排若差肩。
厌看孔壬面，丑石反成妍。
感君劝我醉，吾亦无间然。
乱我朱碧眼，空花坠便翾。
行动须人扶，那能金石坚。
爱君雷氏琴，汤汤发朱弦。
但恨赏音人，大半随逝川。
平生有诗罪，如痼不可痊。
今当痛自改，三衅复三湔。